b'\n_START_ARTICLE_\nNeitsyt Marian syntym\xc3\xa4n kirkko (K\xc3\xa4kisalmi)\n_START_PARAGRAPH_\nK\xc3\xa4kisalmen Neitsyt Marian syntym\xc3\xa4n kirkko (my\xc3\xb6s K\xc3\xa4kisalmen ortodoksinen kirkko) oli entisen K\xc3\xa4kisalmen ortodoksisen seurakunnan p\xc3\xa4\xc3\xa4kirkko K\xc3\xa4kisalmessa luovutetussa Karjalassa. Kirkko oli pyhitetty Neitsyt Marian syntym\xc3\xa4n muistolle. Nykyisin kirkko on j\xc3\xa4lleen toiminnassa Konevitsan luostarin alaisuudessa.\n_START_SECTION_\nRakentaminen ja ulkoasu\n_START_PARAGRAPH_\nNeitsyt Marian syntym\xc3\xa4n kirkko valmistui vuonna 1847. Se rakennettiin Pyh\xc3\xa4n Synodin varoilla ja sen suunnitteli sveitsil\xc3\xa4issyntyinen pietarilaisarkkitehti Davide Visconti. Kirkko rakennettiin tiilest\xc3\xa4 ja rapattiin sek\xc3\xa4 ulkoa ett\xc3\xa4 sis\xc3\xa4lt\xc3\xa4. Kirkon pinta-ala on 264 m\xc2\xb2. Kirkon p\xc3\xa4\xc3\xa4sis\xc3\xa4\xc3\xa4nk\xc3\xa4ynti on kellotornin alaosassa. Kirkkosalin keskell\xc3\xa4 on suuri kupoli. Kirkkoa korjattiin vuonna 1898 ja vuosina 1933-1936.\n_START_SECTION_\nIrtaimisto\n_START_PARAGRAPH_\nKirkon ikonostaasin arvokkaimmat ikonit olivat Kaikkein pyhimm\xc3\xa4n Jumalan Synnytt\xc3\xa4j\xc3\xa4n ylistys-ikoni ja pyh\xc3\xa4n Nikolaoksen ikoni. Kirkonkelloja oli yhteens\xc3\xa4 kahdeksan, joista vanhin oli vuodelta 1649.\n_START_SECTION_\nSota-aika\n_START_PARAGRAPH_\nKirkko ei k\xc3\xa4rsinyt tuhoja talvisodan ilmapommituksissa. Sodan p\xc3\xa4\xc3\xa4tytty\xc3\xa4 se oli kuitenkin luovutettava Neuvostoliitolle. Ven\xc3\xa4l\xc3\xa4iset k\xc3\xa4yttiv\xc3\xa4t kirkkoa sodan j\xc3\xa4lkeen muun muassa vaatevarastona ja tallina. Suomalaiset valtasivat K\xc3\xa4kisalmen takaisin jatkosodan alussa 1941. Ven\xc3\xa4l\xc3\xa4iset sytyttiv\xc3\xa4t kaupungin palamaan per\xc3\xa4\xc3\xa4ntyess\xc3\xa4\xc3\xa4n. Vaikka kaupungista tuhoutui noin 90\xc2\xa0%, s\xc3\xa4\xc3\xa4styi Neitsyt Marian syntym\xc3\xa4n kirkko tuholta. Jatkosodan aikana kirkko saatiin v\xc3\xa4h\xc3\xa4isill\xc3\xa4 korjauksilla takaisin kirkolliseen k\xc3\xa4ytt\xc3\xb6\xc3\xb6n. Vuonna 1944 kirkko oli taas j\xc3\xa4tett\xc3\xa4v\xc3\xa4 ven\xc3\xa4l\xc3\xa4isille. Osa kirkon esineist\xc3\xb6st\xc3\xa4 saatiin pelastettua evakuointien yhteydess\xc3\xa4.\n_START_SECTION_\nNykytila\n_START_PARAGRAPH_\nJatkosodan j\xc3\xa4lkeen kirkosta ei juuri huolehdittu ja se k\xc3\xa4vi huonokuntoiseksi. Neuvostoliiton hajottua on kirkkoa korjattu ja nykyisin se on j\xc3\xa4lleen toimiva kirkko Konevitsan luostarin alaisuudessa.\n_START_SECTION_\nAikaisemmat kirkot\n_START_PARAGRAPH_\nK\xc3\xa4kisalmen ortodoksinen seurakunta on ikivanha, eik\xc3\xa4 sen ensimm\xc3\xa4isist\xc3\xa4 kirkoista ole tietoja. Vuonna 1500 mainitaan kaupungissa olleen kolme ortodoksista kirkkoa ja kolme luostaria kirkkoineen. Vuonna 1681 rakennettu K\xc3\xa4kisalmen luterilainen kirkko muutettiin ortodoksiseksi vuonna 1710. T\xc3\xa4m\xc3\xa4 kirkko purettiin vuonna 1898.'